Policia Local, Bombers i Brigades Forestals actuen per la caiguda d’un cable d’alta tensió en La Vallesa
11/05/2015

# Policia Local, Bombers i Brigades Forestals actuen per la caiguda d’un cable d’alta tensió en La Vallesa

[![Imatges de la zona en què s’han desplegat els efectius](/images/noticias/2015/05/caida-cable.jpg)](/images/noticias/2015/05/caida-cable.jpg)

11.05.2015

Agents de Policia Local, Cos de Bombers i Brigades Forestals han intervingut este matí davant de la possibilitat que es propagara el foc en un punt del bosc de la Vallesa molt pròxim a la zona residencial de la Canyada. El risc s’ha produït per la caiguda d’un cable de la línia elèctrica d’alta tensió en una zona de pinada en el denominat Camí de la Pobla, entre el carrer 17 i el baixador de La Vallesa.

Encara que no ha arribat a propagar-se el foc, les purnes produïdes pel cable fins que s’ha tallat el subministrament elèctric han obligat a establir un perímetre de seguretat i romandre alerta, estant els distints col•lectius implicats en perfecta coordinació. La Policia Local ha donat part a la companyia elèctrica perquè procedira a prendre les mesures oportunes i a la reparació del cable. El regidor d’Emergències, Jesús Giménez, i l’alcaldessa, Elena Martínez, han estat en tot moment informats de la situació, que afortunadament no ha esdevingut en mals majors.

Amb l’arribada de la calor l’Ajuntament de Paterna incrementa l’atenció sobre la Vallesa a causa del risc que es produïsquen incendis. Com en anys anteriors des del pròxim 1 de juny s’activarà la vigilància des de la Torre del Turó de les Terreroles que ofereix una panoràmica completa de tot el bosc. No obstant durant tot l’any hi ha agents de Policia Local atents a qualsevol incidència, com a prova el fet de la ràpida intervenció que s’ha produït en el dia de hui.